孫科

孫科，字哲生，係大清同中華民國人。孫文獨仔。孫科曾任考試院、行政院、立法院等院長之職，係中華民國史上，唯一一個曾任三院院長職務者。

屋企同學歷 

孫科係孫文個仔。佢老母係元配夫人盧慕貞。孫科喺廣東香山翠亨村出世。

一八九五年，佢同外婆移居夏威夷檀香山，喺檀香山中學畢業。之後喺美國柏克萊加州大學得文學士，哥倫比亞大學得理碩士；及哥倫比亞大學頒榮譽法學博士畀佢。

孫科先後有二妻一情人，一係妻陳淑英，生有兩仔兩女；二係同居情人嚴藹娟，生一女；三係二夫人藍妮，生一女。

仔女 

孫科有兩仔四女。仔有孫治平同孫治強，女有孫穗英、孫穗華、孫穗芳同孫穗芬，人稱「四朵金花」。

孫治平，孫科大仔。中華人民共和國成立後，孫治平同細自己一歲嘅細佬孫治強，長居美國。一九六五年，孫治平陪老頭孫科返臺，擔任總統府國策顧問、中國國民黨中央委員、中國國民黨中央評議會委員等職、台灣電視公司副董事長等職，一九八零年起定居香港。二零零五年喺香港柴灣東區尤德夫人那打素醫院病逝。孫治平有一仔，叫孫國雄，一九四三年生。

孫治強，孫科細仔。返臺後懷才不遇，首次婚姻失敗告終。孫治強再婚後，生兩仔，孫國元同孫國升。孫治強晚景淒涼，生活拮据，身體欠佳。為咗醫病，佢只能夠喺台北市榮民總醫院附近租屋住。二零零一年喺美國因肺炎而撒手塵寰，享年八十七歲。孫治強有女孫嘉霖同孫嘉瑜，都旅居美國。

孫穗英，孫科大女，一九二二年出世，生一仔一女，仔林德傑，女林淑真。

孫穗華，孫科二女，一九二五年出世，有一仔兩女，仔張孔穎，女張樂文同張樂真。

孫穗芳，孫科三女，一九三六年上海出世，老母嚴藹娟，同孫科未婚同居有咗佢。之不過孫科另有所愛，孫穗芳無父愛中降世。孫穗芳曾著書《我的祖父孫中山》。

孫穗芬，孫科細女，一九三八年喺上海出世，老母藍妮係孫科二夫人。一九五五年，孫穗芬高中畢業，成為中華民國同台灣有史以來最年輕嘅空中小姐。佢生咗三個仔，孫忠仁、孫忠傑同孫忠偉。

另香港市面有傳，親共藝人石慧，即連續劇演員傅明憲阿媽，係孫科嘅私生女，因極之痛恨老豆，而投靠共產黨。

事業
一九一七年，孫科返中國廣州，喺老頭孫文大元帥府擔任秘書。一九一八年到一九二零年，佢擔任非常國會參議院秘書兼廣州時報編輯。一九二一年，佢做廣州市長兼治河督辦。一九二二年，陳炯明逐孫文出廣州，孫科無做廣州市長。佢到香港籌款討伐陳炯明。唐繼堯幫孫文逐陳炯明。一九二三年二月，孫科再任廣州市長；十月，有份改組中國國民黨，獲指為國民黨臨時中央執行委員會委員，負責起草黨綱章程。一九二四年主持國民黨廣州特別黨部，六月同黃季陸合作提出《彈劾共產黨案》。

一九二五年七月，國民政府喺廣州開府，孫科任政府委員。一九二六年一月，孫科任國民黨中央執行委員；三月卅一號由上海坐龍山輪返廣州；五月第三度出任廣州市長。一九二七年三月，任國民黨常務委員，同埋國民政府常務委員；七月跟汪兆銘清共。一九二八年一月，佢同胡漢民、伍朝樞赴英德等地考察，起草《中國國民黨訓政大綱》，協助制定《中華民國國民政府組織法》；十月任鐵道部長同考試院副院長。一九三一年二月，蔣介石同胡漢民鬥，佢支持胡漢民；五月，參加非常會議，任廣東國民政府常務委員。九一八事變後，國民黨內尋求合作，任南京政府行政院長，但旋因政府財政拮据而被迫落台。一九三二年年底，孫科任立法院長，同憲法起草委員會委員長，主張結束黨治，還政於民。一九三六年主持起草同公布《五五憲草》，同埋組織中蘇文化協會。

抗日戰爭期間續任立法院長，同蘇俄談判，簽訂《中蘇互不侵犯條約》、《中蘇商務條約》。一九四六年一月，代表國民黨同中國共產黨協商，隨後跟蔣介石進攻共產黨佔領區。一九四七年四月任國民政府副主席。一九四八年初，競選第一屆行憲副總統，敗於李宗仁後，五月再任為立法院長；十一月，獲蔣委任做行政院長。蔣介石喺一九四九年一月下台，由李宗仁代任總統。孫科覺得南京不穩，將行政院遷往廣州，一度令李宗仁政府無法運作，亦無法同共產黨和談。中國共產黨一九四八年列出四十三名國民黨戰犯，孫科係其中之一。

一九四九年三月，孫科辭職，移居香港。一九五零年，遊經香港、巴黎、西班牙等地，一九五二年，定居美國洛杉磯，以種菜、讀書渡日。

一九六五年，孫科由美國去到台灣，任中華民國總統府高級咨議、考試院院長，一九六七年出任東吳大學董事長。

一九七三年九月十三號，孫科喺台北逝世，葬於台北市陽明山第一公墓。

逸聞
孫科後生嗰陣幾任性，喺一九二三年任廣州市長期間，曾因討伐陳烱明，爲滇桂軍籌軍餉，同素有芥蒂、時任大元帥府秘書長胡漢民衝突，引致孫文盛怒下，幾乎要親手槍殺佢。

中華民國行政院院長
中華民國立法院院長
中華民國考試院院長

中華民國行政院長
中華民國立法院長
中華民國財政部長
廣州市長
中國國民黨黨員
孫文家族
中山人
哥倫比亞大學舊生
柏克萊加州大學舊生
科